**Otmar Oliva** (\* 19. február 1952, Olomouc) je český akademický sochár, ktorý sa špecializuje na tvorbu liturgických predmetov a úpravu chrámových priestorov.

Život
-----

V rokoch 1967 – 1972 študoval na Strednej umeleckopriemyselnej škole v Uherskom Hradišti, následne do roku 1978 na Akadémii výtvarných umení v Prahe. V roku 1978 tiež absolvoval študijný pobyt v Grécku. Roku 1979 bol zatknutý a väznený za šírenie materiálov Charty 77.

Po prepustení v roku 1981 sa oženil a usadil sa na Velehrade, kde vybudoval ateliér a v roku 1985 kovolejársku dielňu. Podieľal sa na založení samizdatového nakladateľstva Refugium Velehrad. Spolupracoval so zvonárskou dielňou Ditrichových v Brodku u Přerova. Roku 1993 prvýkrát navštívil Rím a nasledujúceho roku začal tvoriť pre Vatikán. Jeho najvýznamnejšou prácou je výzdoba kaplnky Jána Pavla II. Redemptoris Mater, ktorej súčasťou je aj pápežský trón, ktorý je prvým pápežským trónom od čias Berniniho. Olivovi sa tiež dostalo cti vytvoriť medailu k 20. výročiu pontifikátu pápeža Jána Pavla II. (1998). Oliva je jediným Čechom, ktorý túto medailu kedy vytvoril.

### Výzdoba pre trnavskú katedrálu sv. Jána Krstiteľa

V roku 2010 objednal trnavský arcibiskup Róbert Bezák u Otmara Olivu liturgickú výzdobu pre katedrálu sv. Jána Krstiteľa v Trnave. Oliva v rámci zákazky za tri milióny českých korún so svojimi spolupracovníkmi vytvoril bronzový oltár, krstiteľnicu, monštrancie, svietniky či biskupskú palicu.

Časť vyhotoveného diela prevzala trnavská arcidiecéza 14. novembra 2013. Prevzaté predmety boli uložené v skladových priestoroch trnavskej arcidiecézy. Podľa vyjadrenia arcidiecézy osadeniu predmetov v katedrále bráni stanovisko Pamiatkového úradu, ale aj technický stav podlahy v katedrále. Medzi autorom diela a trnavskou arcidiecézou je aj spor ohľadom platenia dane z pridanej hodnoty vo výške 700.000 CZK. Podľa spravodajstva Českej televízie nový trnavský arcibiskup Ján Orosch, ktorý bol vymenovaný po odvolaní Robert Bezáka, neuznáva zmluvu a v katedrále si neželá moderné umenie. Inštalácii diel v chráme podľa neho bránia technické dôvody, dal by preto prednosť ich umiestneniu v menej významnom kostole. *„Ja som to robil do katedrály... Keď sochár robí nejakú vec, tak to robí presne na to miesto,"* uviedol Oliva. Vo vyjadrení arcidiecézy bola otázka umiestnenia predmetov v inom kostole označená za predčasnú.

Dielo
-----

Medzi významné Olivove práce patrí:

* Interiéry:
	+ Kaplnka Redemptoris Mater
	+ Výzdoba liturgického priestoru v bazilike na Velehrade, v Salaši u Velehradu, v Olomouci, na Svätej Hore u Příbrami
	+ Riešenie interiérov chrámu Panny Márie Matky Cirkvi v Maribore vo Slovinsku
	+ Interiér kaplnky v brnianskej katedrále
	+ Bronzový oltár s mramorovou doskou pre kostol Panny Márie Snežnej v Olomouci
	+ Relikviáre, medaily, biskupské palice
	+ Liturgická výzdoba pre katedrálu sv. Jána Krstiteľa v Trnave – nebola inštalovaná
* Náhrobky:
	+ Náhrobok Msgr. Jana Šrámka na Velehrade
* Pomníky:
	+ Pomník česko-moravsko-slovenskej vzájomnosti na Javorine
	+ Pamätná tabuľa s bustou Františka kardinála Tomáška v Moravskej Huzovej
	+ Pamätná tabuľa na olomouckom arcibiskupstve venovaná Antonínovi Cyrilovi Stojanovi, Josefovi Matochovi a návšteve Jána Pavla II.
* Fontány:
	+ 1996 – fontána v areáli kapucínskeho kláštora v Brne
	+ 2000 – fontána na nádvorí Reduty v Uherskom Hradišti
	+ 2007 – Prameň živej vody svätého Jána Sarkandra v Olomouci

* Pamätná tabuľa s bustou Františka kardinála TomáškaPamätná tabuľa s bustou Františka kardinála Tomáška
* Pamätná tabuľa OlomoucPamätná tabuľa Olomouc
* Detail fontány Prameň živej vody svätého Jána SarkandraDetail fontány Prameň živej vody svätého Jána Sarkandra

Referencie
----------

1. ↑  V trnavské katedrále si splním sny, říká sochař Oliva, Aktuálně.cz, 24. 3. 2011
2. ↑  Křesťanský magazín, Česká televize, 10. 2. 2013
3. 1 2   *Reagujeme... "Olivova premena katedrály"* [online]. Trnavská arcidiecéza, 20.11.2013 16:49, [cit. 2014-07-07]. Dostupné online.
4. ↑  Liturgické předměty od Otmara Olivy skončily místo v katedrále ve skladu, Česká televize, 14. 11. 2013

Iné projekty
------------

Commons
* Spolupracuj na Commons Commons ponúka multimediálne súbory na tému **Otmar Oliva**

Externé odkazy
--------------

* Oficiálny web
* *Otmar Oliva* – portrét ČT (1994)

Zdroj
-----

* *Tento článok je čiastočný alebo úplný preklad článku Otmar Oliva na českej Wikipédii.*

Autoritné údaje: * abART: 3044
* GND: 124095348
* ISNI: 0000 0001 1000 1400
* LCCN: n95076117
* NK ČR: jn20000720210
* ULAN: 500202730
* VIAF: 96707556
* Web umenia: 1719465
* WorldCat: lccn-n95076117